Microsofts Android-telefon kommer allerede til sommer

Det hører til sjældenhederne at tech-virksomheder bliver klar med produkter tidligere end lovet. Men ifølge Windows Central er det lige præcis tilfældet med Microsofts Android-baserede Surface Duo smartphone. Da Microsoft præsenterede telefonen i oktober lovede de, at den ville være på hylderne ”inden jul”, men ifølge mediet er Microsoft så langt fremme, at telefonen sandsynligvis allerede bliver tilgængelig til sommer.

Artiklen hævder, at ”hardware og software er stort set færdigt” og at Microsoft i øjeblikket fokuserer på at give brugerfladen en sidste afpudsning. Det forventes overstået til april. I første omgang vil telefonen dog primært blive tilbudt ”entusiaster og udviklere”.

Windows Central kan også afsløre telefonen specifikationer – og det lader ikke til, at Surface Duo ligefrem bliver super-udrustet. Mediet forventer at telefonen vil blive drevet af en Snapdragon 855 – altså den processor, der bruges i de nuværende flagskibe. Det betyder med al sandsynlighed også, at den ikke får 5G. Basismodellen vil have 6 GB RAM og 64 GB lagerplads, mens mere RAM og lager kan tilkøbes i andre, dyrere varianter.

Microsofts første Android-telefon, Surface Duo, blev præsenteret i oktober sidste år.

Det positive er, at det forhåbentlig kan være med til at holde prisen nede i et acceptabelt niveau – og måske undgå de 15.000 til 18.000 kroners prislapper, som nyere foldbare telefoner er udrustet med.

Det forventes at Microsoft lancerer Surface Book 3 og Surface Go 2 ved et event i løbet af foråret. Her vil vi sandsynligvis også få flere informationer om Surface Duo.

Microsofts Android-telefon kommer allerede til sommer